หุ้นพุ่งแรง 7 เดือน ยกให้พี่ BIG
ราคาหุ้นของบริษัทจดทะเบียน (บจ.) ในตลาด SET รอบ 7 เดือน ปี 2559 ถือว่ามีอยู่หลายๆ ตัวที่ปรับตัวขึ้นอย่างร้อนแรง ซึ่งเป็นไปในทิศทางเดียวกับดัชนีตลาดหุ้นไทยที่ปรับตัวขึ้นเยอะ โดยดัชนี ณ วันที่ 30 ธ.ค.58 อยู่ที่ระดับ 1,288.02 จุด ขณะที่วันที่ 29 ก.ค. 59 ดัชนีอยู่ที่ 1,524.07 จุด ปรับตัวขึ้น 236.05 จุด หรือขึ้นไป 18.33%
13 ส.ค. 2559

–เส้นทางนักลงทุน–
 
ราคาหุ้นของบริษัทจดทะเบียน (บจ.) ในตลาด SET รอบ 7 เดือน ปี 2559 ถือว่ามีอยู่หลายๆ ตัวที่ปรับตัวขึ้นอย่างร้อนแรง ซึ่งเป็นไปในทิศทางเดียวกับดัชนีตลาดหุ้นไทยที่ปรับตัวขึ้นเยอะ โดยดัชนี ณ วันที่ 30 ธ.ค.58 อยู่ที่ระดับ 1,288.02 จุด ขณะที่วันที่ 29 ก.ค. 59 ดัชนีอยู่ที่ 1,524.07 จุด ปรับตัวขึ้น 236.05 จุด หรือขึ้นไป 18.33%
ทั้งนี้ บริษัทที่ปรับตัวขึ้นอย่างร้อนแรงนั้น อาจมีอยู่เยอะ แต่ทาง “ข่าวหุ้นธุรกิจ” ก็มีการคัดสรรมาให้นักลงทุนดูเพียงหุ้นที่มีราคาปรับตัวขึ้นกว่า 100% เท่านั้น อาทิ BIG, THAI, MALEE, GL, TKN, COM7, PTG, TFG, KWG, BWG, PTL และ BSBM
ส่วนบริษัทที่เด่นสุดต้องยกให้ บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG เนื่องจากราคาหุ้นสามารถปรับตัวขึ้น 220% แรงสุดในหุ้นทั้งหมด ซึ่งเดิมราคาหุ้นปิด ณ วันที่ 30 ธ.ค. 58 อยู่ที่ 1.55 บาท ขณะที่วันที่ 29 ก.ค. 59 ราคาหุ้นปิดที่ 4.96 บาท
สิ่งสำคัญ หลังจากนี้ ราคาหุ้น BIG ยังคงโหลดแล่นต่อ เพราะยังมีข่าวดีต่อเนื่อง โดยเฉพาะผลการดำเนินงานไตรมาส 2 ปี 59 ออกมาดี เนื่องจากพลิกมีกำไร 185.67 ล้านบาท หรือ 0.05 บาทต่อหุ้น จากงวดเดียวกันของปีก่อนที่ขาดทุน 2.80 ล้านบาท หรือ 0.0008 บาทต่อหุ้น ขณะที่งวดหกเดือนพลิกมีกำไร 419.87 ล้านบาท หรือ 0.12 บาทต่อหุ้น จากงวดเดียวกันของปีก่อนที่ขาดทุน 5.66 ล้านบาท หรือ 0.002 บาทต่อหุ้น
สาเหตุที่กำไรเพิ่ม ดีขึ้นใน 4 รายการคือ รายได้ อัตรากำไรขั้นต้น ค่า rebate และสัดส่วนค่าใช้จ่ายขาย-บริหารเทียบกับรายได้ลดลง
นอกจากนี้ นักวิเคราะห์ บล. ดีบีเอส วิคเคอร์ส คาดว่ากำไรในช่วงครึ่งหลังของปี 59 จะยิ่งน่าประทับใจ เพราะย่างเข้าสู่ฤดูกาลที่ดี (High Season) กับธุรกิจกล้องถ่ายภาพ รวมทั้งจะมีงานแฟร์ใหญ่ 2 งาน คือ Big Camera Big Pro Day และ Photo Fair 2559
เป็นเพราะ BIG มีขนาดใหญ่ที่สุดในตลาดฯ วัดได้จากส่วนแบ่งครองตลาดกล้องที่ได้รับความนิยมมากและให้กำไรเป็นกอบเป็นกำคือ Mirorless สูงสุดในอุตสาหกรรม มีสาขาจำนวนมากทั่วประเทศไทย จึงสามารถตักตวงกำไรได้สูงในช่วง 5 ปีข้างหน้านี้ และเสริมด้วยธุรกิจให้บริการต่างๆ เช่น ล้างภาพ พิมพ์ภาพ จัดทำ Photo Book รับประกันตัวกล้องและอุปกรณ์เสริม รวมทั้งการจัดฝึกอบรมต่างๆ เกี่ยวกับเทคนิคการถ่ายภาพ
ดังนั้น แนะนำ “ซื้อ” ราคาพื้นฐานก็คงไว้ที่ 5.50 บาท ซึ่งประเมินด้วย P/E ปี 60 ที่ 20 เท่า ราคาปิดยังมีส่วนเพิ่มได้อีก 14%
BIG จึงกลายเป็นหุ้นเด่นของนักลงทุนไปในขณะนี้!!
…
 
